4. ΠΟΛΙΤΙΚΗ ΑΝΤΑΓΩΝΙΣΜΟΥ

Συνθήκη περί ιδρύσεως της Ευρωπαϊκής Κοινότητας, Τίτλος VI, Κεφάλαιο 1, Κανόνες ανταγωνισμού

1. Συστήματα φορολογικών ενισχύσεων των 3 δισ. και 10 δισ. HUF

α) Παρά τα άρθρα 87 και 88 της Συνθήκης ΕΚ, η Ουγγαρία μπορεί να εφαρμόζει απαλλαγές από τον φόρο επιχειρήσεων που χορηγήθηκαν πριν από την 1η Ιανουαρίου 2003 βάσει του άρθρου 21, παράγραφοι 7, 10 και 11 του Νόμου LXXXI του 1996 για τη Φορολογία Επιχειρήσεων και Μερισμάτων, και του άρθρου 93 του Νόμου CXXV του 1999 για τον προϋπολογισμό 2000 της Δημοκρατίας της Ουγγαρίας, σύμφωνα με τους ακόλουθους όρους:

i) Για τις μικρομεσαίες επιχειρήσεις, όπως ορίζονται σύμφωνα με τον κοινοτικό ορισμό [2] των επιχειρήσεων αυτών και σύμφωνα με την πρακτική της Επιτροπής, μέχρι και την 31η Δεκεμβρίου 2011.

Σε περίπτωση συγχώνευσης, απόκτησης ή άλλου παρόμοιου γεγονότος στο οποίο συμμετέχει ο δικαιούχος φορολογικού ωφελήματος που χορηγείται δυνάμει της προαναφερθείσας νομοθεσίας, και εμπίπτει στο παρόν σημείο (i), το ωφέλημα από τον φόρο επιχειρήσεων διακόπτεται.

ii) Για άλλες επιχειρήσεις, υπό τον όρο ότι τηρούνται οι ακόλουθοι περιορισμοί όσον αφορά τα ποσά των ενισχύσεων που χορηγούνται δυνάμει της προαναφερθείσας νομοθεσίας:

αα) Κρατικές ενισχύσεις για περιφερειακές επενδύσεις:

- η συνολική επενδυτική ενίσχυση δεν υπερβαίνει το 75 % των επιλέξιμων επενδυτικών δαπανών, εάν η επιχείρηση έχει αρχίσει την επένδυση δυνάμει του συστήματος πριν από την 1η Ιανουαρίου 2000. Εάν η επιχείρηση άρχισε την επένδυσή της δυνάμει του συστήματος κατά τη διάρκεια των ετών 2000-2002, το σύνολο της επενδυτικής ενίσχυσης δεν υπερβαίνει το 50 % των επιλέξιμων επενδυτικών δαπανών,

- εάν η επιχείρηση δραστηριοποιείται στον τομέα των οχημάτων με κινητήρα [3], η συνολική επενδυτική ενίσχυση δεν υπερβαίνει το 30 % των επιλέξιμων επενδυτικών δαπανών, εάν η επιχείρηση έχει αρχίσει την επένδυση δυνάμει του συστήματος πριν από την 1η Ιανουαρίου 2000. Εάν η επιχείρηση άρχισε την επένδυσή της δυνάμει του συστήματος κατά τη διάρκεια των ετών 2000-2002, το σύνολο της επενδυτικής ενίσχυσης δεν υπερβαίνει το 20 % των επιλέξιμων επενδυτικών δαπανών,

- η περίοδος υπολογισμού της ενίσχυσης, η οποία περιλαμβάνεται βάσει των ανωτέρω ανωτάτων ορίων του 75 % και του 50 % (30 % και 20 % στην περίπτωση του τομέα της αυτοκινητοβιομηχανίας) άρχεται την 1η Ιανουαρίου 2003· οι ενισχύσεις για τις οποίες υποβλήθηκε αίτηση και οι οποίες ελήφθησαν βάσει κερδών που πραγματοποιήθηκαν πριν από την ημερομηνία αυτή, εξαιρούνται του υπολογισμού,

- εάν η επιχείρηση έχει ήδη υπερβεί τα ισχύοντα ανώτατα όρια την ημερομηνία προσχώρησης, δεν απαιτείται η επιστροφή της ενίσχυσης,

- για τον υπολογισμό της συνολικής ενίσχυσης, λαμβάνονται υπόψη όλες οι ενισχύσεις που χορηγούνται στο δικαιούχο για επιλέξιμες δαπάνες, συμπεριλαμβανομένης της ενίσχυσης που χορηγείται δυνάμει άλλων συστημάτων και ανεξάρτητα από το εάν η ενίσχυση χορηγείται από τοπικές, περιφερειακές, εθνικές ή κοινοτικές πηγές,

- οι επιλέξιμες δαπάνες καθορίζονται με βάση τα κριτήρια των κοινοτικών κανόνων που ισχύουν για την ενίσχυση για περιφερειακές επενδύσεις,

- οι επιλέξιμες δαπάνες οι οποίες είναι δυνατόν να ληφθούν υπόψη, είναι οι πραγματοποιούμενες μεταξύ 1ης Ιανουαρίου 1997 και 31ης Δεκεμβρίου 2005 βάσει των όρων προγράμματος τυπικώς εγκεκριμένου από την επιχείρηση το αργότερο στις 31 Δεκεμβρίου 2002 και κοινοποιηθέντος στο Υπουργείο Οικονομικών της Δημοκρατίας της Ουγγαρίας έως την 31η Ιανουαρίου 2003.

ββ) Κρατικές ενισχύσεις για κατάρτιση, έρευνα και ανάπτυξη, απασχόληση και περιβαλλοντικές επενδύσεις:

- η ενίσχυση δεν υπερβαίνει τα αντίστοιχα ανώτατα όρια έντασης ενίσχυσης που εφαρμόζονται την 1η Ιανουαρίου 2003 για παρόμοιους στόχους ενίσχυσης σύμφωνα με τα άρθρα 87 και 88 της Συνθήκης ΕΚ,

- η περίοδος υπολογισμού της ενίσχυσης η οποία περιλαμβάνεται βάσει των εφαρμοστέων ανωτάτων ορίων άρχεται την 1η Ιανουαρίου 2003· οι ενισχύσεις για τις οποίες υποβλήθηκε αίτηση και οι οποίες ελήφθησαν βάσει κερδών που πραγματοποιήθηκαν πριν από την ημερομηνία αυτή, εξαιρούνται του υπολογισμού,

- εάν η επιχείρηση έχει ήδη υπερβεί τα ισχύοντα ανώτατα όρια κατά την ημερομηνία της προσχώρησης, δεν απαιτείται η επιστροφή της ενίσχυσης,

- για τον υπολογισμό της συνολικής ενίσχυσης, λαμβάνονται υπόψη όλες οι ενισχύσεις που χορηγούνται στο δικαιούχο για επιλέξιμες δαπάνες, συμπεριλαμβανομένης της ενίσχυσης που χορηγείται δυνάμει άλλων συστημάτων και ανεξάρτητα από το εάν η ενίσχυση χορηγείται από τοπικές, περιφερειακές, εθνικές ή κοινοτικές πηγές,

- οι επιλέξιμες δαπάνες καθορίζονται με βάση τα κριτήρια των κοινοτικών κανόνων που ισχύουν για την ενίσχυση την 1η Ιανουαρίου 2003 για τον συγκεκριμένο στόχο ενίσχυσης,

- οι επιλέξιμες δαπάνες οι οποίες είναι δυνατόν να ληφθούν υπόψη, είναι οι πραγματοποιούμενες μεταξύ 1ης Ιανουαρίου 1997 και 31ης Δεκεμβρίου 2005 βάσει των όρων προγράμματος τυπικώς εγκεκριμένου από την επιχείρηση το αργότερο στις 31 Δεκεμβρίου 2002 και κοινοποιηθέντος στο Υπουργείο Οικονομικών της Δημοκρατίας της Ουγγαρίας έως την 31η Ιανουαρίου 2003.

γγ) Στην περίπτωση επένδυσης από τον δικαιούχο σχετιζόμενης με δημόσια έργα υποδομής, η ενίσχυση περιορίζεται στο 100 % των δαπανών που πραγματοποιήθηκαν έως και τις 31 Δεκεμβρίου 2002.

Οι μεταβατικές ρυθμίσεις που εκτίθενται στην παρούσα παράγραφο, δεν παράγουν αποτελέσματα εάν δεν τηρηθούν οι ανωτέρω όροι.

β) Ενισχύσεις χορηγούμενες δυνάμει της προαναφερθείσας νομοθεσίας, οι οποίες δεν πληρούν τους όρους του σημείου α) μέχρι την ημερομηνία της προσχώρησης, θεωρούνται νέες ενισχύσεις, σύμφωνα με τον ισχύοντα μηχανισμό ενισχύσεων που καθορίζεται στο Παράρτημα IV, Κεφάλαιο 4 "Πολιτική Ανταγωνισμού", της παρούσας Πράξης.

γ) Η Ουγγαρία υποβάλλει στην Επιτροπή:

- δύο μήνες μετά την ημερομηνία της προσχώρησης, πληροφορίες σχετικά με την εκπλήρωση των όρων του σημείου α),

- μέχρι το τέλος Ιουνίου 2006, πληροφορίες σχετικά με τις επιλέξιμες επενδυτικές δαπάνες τις οποίες έχουν πράγματι αναλάβει οι δικαιούχοι δυνάμει της προαναφερθείσας νομοθεσίας και σχετικά με τα συνολικά ποσά ενίσχυσης που έχουν λάβει οι δικαιούχοι.

2. Σύστημα off shore

α) Παρά τα άρθρα 87 και 88 της Συνθήκης ΕΚ, η Ουγγαρία μπορεί να εφαρμόζει μειώσεις του φόρου επιχειρήσεων που χορηγήθηκαν πριν από την 1η Ιανουαρίου 2003 βάσει των άρθρων 4.28 και 19, παράγραφος 2 του Νόμου LXXXI του 1996 για τη Φορολογία Επιχειρήσεων και Μερισμάτων έως και την 31η Δεκεμβρίου 2005.

β) Σε περίπτωση συγχώνευσης, απόκτησης ή άλλου παρόμοιου γεγονότος στο οποίο συμμετέχει ο δικαιούχος μείωσης του φόρου επιχειρήσεων που χορηγείται δυνάμει της προαναφερθείσας νομοθεσίας που αναφέρεται στο στοιχείο α), η μείωση του φόρου επιχειρήσεων διακόπτεται.

3. Φορολογικές ενισχύσεις τοπικών αρχών

α) Παρά τα άρθρα 87 και 88 της Συνθήκης ΕΚ, η Ουγγαρία μπορεί να εφαρμόζει, μέχρι και τις 31 Δεκεμβρίου 2007, μειώσεις του τοπικού φόρου επιχειρήσεων έως το 2 % των καθαρών κερδών, οι οποίες χορηγήθηκαν από τοπικές αρχές για περιορισμένο χρονικό διάστημα βάσει των άρθρων 6 και 7 του Νόμου C του 1990 για τους τοπικούς φόρους, όπως τροποποιήθηκε από το άρθρο 79, παράγραφοι 1 και 2 του Νόμου L του 2001 για την τροποποίηση οικονομικών πράξεων, όπως τροποποιήθηκε από το άρθρο 158 του Νόμου XLII του 2002 για την τροποποίηση πράξεων περί φόρων, εισφορών και άλλων πληρωμών από τον προϋπολογισμό.

β) Οι επιχειρήσεις που ωφελούνται από το άρθρο 21, παράγραφοι 7, 10 ή 11 του Νόμου LXXXI του 1996 για τη Φορολογία Επιχειρήσεων και Μερισμάτων ή από το άρθρο 93 του Νόμου CXXV του 1999 για τον προϋπολογισμό 2002 της Δημοκρατίας της Ουγγαρίας, από συστήματα ενισχύσεων που δεν είναι συμβατά με τα άρθρα 87 και 88 της Συνθήκης ΕΚ, δεν δικαιούνται τη μεταβατική ρύθμιση, που αναφέρεται στο στοιχείο α).

[2] Σύσταση 96/280/ΕΚ της Επιτροπής, της 3ης Απριλίου 1996, σχετικά με τον ορισμό των μικρομεσαίων επιχειρήσεων (ΕΕ L 107 της 30.4.1996, σ. 4).

[3] Κατά την έννοια του Παραρτήματος Γ του κοινοτικού πολυτομεακού πλαισίου για τις περιφερειακές ενισχύσεις προς μεγάλα επενδυτικά σχέδια και του πλαισίου για τις κρατικές ενισχύσεις προς την αυτοκινητοβιομηχανία (ΕΕ C 70 της 19.3.2002, σ. 8).

--------------------------------------------------